На основу члана 47. став 6. Закона о локалној самоуправи („Сл. гласник РС“ бр.129/2007, 83/2014 – др. закон, 101/2016 – др. закон 47/2018 и 111/2021 – др. закон) и члана 69. Статута општине Сента („Службени лист општине Сента бр.4/2019), Oпштинско веће општине Сента, на седници одржаној дана 21.03.2023 .године, доноси

**ПОСЛОВНИК**

**ОПШТИНСКОГ ВЕЋА**

**ОПШТИНЕ СЕНТА**

**I - ОСНОВНЕ ОДРЕДБЕ**

Члан 1.

Овим пословником уређује се организација, начин рада и одлучивања Општинског већа општине Сента (у даљем тексту: Веће), и друга питања од значаја за рад Већа.

Члан 2.

Веће је извршни орган општине Сента, са надлежностима утврђеним Законом, Статутом oпштине и Одлуке о Општинском већу.

Члан 3.

Веће представља председник општине, као председник Већа.

У одсуству председника општине, Веће представља заменик председника општине, односно члан Већа кога одреди председник општине.

Члан 4.

Веће има печат.

Печат је округлог облика, пречника 48 мм, са исписаним текстом у концентричним круговима око грба Републике Србије и то: у спољном кругу печата исписује се назив Република Србија – Szerb Köztársaság, у првом следећем кругу испод назива Републике Србије исписује се назив, Аутономна Покрајина Војводина – Vajdaság Autonóm Tartomány, у следећем унутрашњем кругу исписује се назив – Општина Сента – Zenta község –, у следећем унутрашњем кругу исписује се назив – ОПШТИНСКО ВЕЋЕ ОПШТИНЕ СЕНТА – ZENTA KÖZSÉG TANÁCSA –, а у дну печата исписује се – Сента – Zenta.

Број и начин чувања и руковања печатом из става 1. овог члана утврђен је Решењем о броју печата и штамбиља органа општине Сента број 031-32/2016-IV од 13.12.2016. године.

Члан 5.

Рад Већа доступан је јавности.

Веће може, на предлог председника Већа или на предлог најмање три члана, одлучити да седница Већа не буде јавна.

О предлогу из става 2. овог члана одлучује се већином од укупног броја чланова.

О предлогу из става 2. овог члана одлучује се без расправе.

Члан 6.

Веће ради и одлучује на седници.

Седница Већа ће се одржати сваке недеље или по потреби.

Члан 7.

Организационе и административно–техничке послове за потребе Већа обавља надлежна служба општинске управе.

**II - ОРГАНИЗАЦИЈА ВЕЋА**

***Састав Већа***

Члан 8.

Веће чине председник општине, заменик председника општине и 5 чланова Већа.

Председник општине је председник Већа.

Заменик председника општине је члан Већа по функцији.

Члан 9.

Председник општине (у даљем тексту: председник Већа), сазива и председава седницама Већа, потписује акте Већа, даје члановима Већа посебна задужења, заступа ставовe Већа на седницама Скупштине општине (у даљем тексту: Скупштина), стара се о јавности рада Већа и врши друге послове у складу са Статутом, општим актима Општине и овим пословником.

Члан 10.

Чланови Већа обављају послове у областима одређеним актом о избору.

Члан 11.

Чланови Већа одговорни су за праћење стања и спровођење ставова Већа у областима за које су задужени, као и за благовремено покретање иницијатива пред Већем за разматрање питања из надлежности Већа на одговарајућем подручју.

Чланови Већа, по својој иницијативи или на захтев Већа, обавештавају Веће о извршавању закључака Већа и реализацији других задатака које им повери Веће.

**III СЕДНИЦА ВЕЋА**

***1.Припрема материјала***

Члан 12.

Материјале који се разматрају на седници Већа припрема Општинска управа, а унутар управе организационе јединице Општинске управе у чијем делокгругу су питања на која се материјал односи.

Материјале могу припремати и установе, јавна предузећа и друге организације чији је оснивач Општина, и то:

* на захтев председника Већа,
* на захтев организационе јединице Општинске управе у чијем делокругу је област, односно делатност за коју је Општина основала установу, јавно предузеће и другу организацију или
* по сопственој иницијативи, када је питање на које се материјал односи од значаја за обављање делатности установе, јавног предузећа и друге организације чији је оснивач Општина.

Организационе јединице Општинске управе и установе, јавна предузећа и друге организације чији је оснивач Општина, дужне су да материјале које разматра, односно о којима одлучује Веће, припреме у форми и на начин утврђен овим пословником.

Члан 13.

Обрађивачи материјала дужни су да материјале припремају у складу са обавезама утврђеним прописима и у зависности од конкретних питања која су од значаја за обављање послова из делокруга организационе јединице.

Обрађивачи су дужни да припреме материјал на захтев председника Бећа, члана Бећа задуженог за област из делокруга послова обрађивача и начелника Општинске управе, у року који одреди лице на чији захтев се материјал припрема.

Обрађивачи припремају материјал и на захтев надлежног министарства, када се исти односи на обављање поверених послова из надлежности Републике.

Члан 14.

Материјали у смислу овог пословника су: прописи и други општи акти, појединачни акти и студијско–аналитички материјали.

Прописи и други општи акти су: одлуке, просторни и урбанистички планови, правилници, упутства, и други општи акти, укључујући и амандмане на предлоге тих аката, које организационе јединице Општинске управе достављају Већу ради утврђивања предлога за Скупштину или ради доношења.

Појединачни акти су решења, закључци и други појединачни акти, које организационе јединице Општинске управе припремају и достављају Већу ради утврђивања предлога за Скупштину, односно ради одлучивања.

Студијско–аналитички материјали су програми, извештаји, студије, пројекти, анализе, информације и други материјали које организационе јединице Општинске управе, односно установе, јавна предузећа или друге организације које је основала Општина, припремају за разматрање и одлучивање у Скупштини, односно за Веће.

Члан 15.

Опште или појединачне акте који Веће предлаже Скупштини, обрађивач припрема у форми **НАЦРТА** и доставља га Већу ради утврђивања предлога за Скупштину.

Нацрти аката из става 1. овог члана припремају се у форми у којој се акти донесу од стране Скупштине општине и садрже:

* нормативни део,
* образложење, чији су обавезни елементи: правни основ за доношење акта; разлози за доношење; образложење појединачних предложених решења; назначена висина и начин обезбеђивања потребних средстава; разлози ако акт треба донети по хитном поступку; разлози због којих се предлаже да општи акт ступи на снагу пре осмог дана од дана објављивања и
* преглед одредаба које се мењају.

Нацрт појединачног акта припрема се у складу са законским прописима.

Члан 16.

Акт из надлежности Већа обрађивач припрема и доставља Већу у форми **ПРЕДЛОГА**.

Предлог општег акта садржи елементе наведене у члану 15. овог пословника.

Предлог закључка, када се њиме налаже обавеза чињења, садржи:

* правни основ за доношење,
* назив субјекта који се обавезује – овлашћује,
* мере, односно задатак који треба да буде реализован,
* средства за реализацију, уколико су потребна,
* рок у којем задатак треба да буде реализован и
* по потреби, наведен начин реализације (у сарадњи са одређеним субјектима и сл.).

Члан 17.

Студијско-аналитички материјали припремају се у форми у зависности од садржаја истих.

Члан 18.

У припреми акта који упућује на разматрање Већу, а којим се уређују питања која су од интереса за остваривање надлежности и других организационих јединица Општинске управе, обрађивач је дужан да пре упућивања акта Већу прибави мишљење тих организационих јединица преко начелника општинске управе.

У припреми општег акта обрађивач обавезно прибавља мишљење надлежне организационе јединице Општинске управе о усклађености акта са законом и другим прописима, односно са правним системом у целини.

Када се актом предвиђа или предлаже обезбеђење финансијских средстава, обрађивач обавезно прибавља мишљење организационе јединице Општинске управе надлежне за финансије.

Када се актом стварају уговорне обавезе Општине, односно када је у питању заштита имовинских права и интереса Општине, обрађивач прибавља сагласност, односно мишљење Општинског правобранилаштва.

Организационе јединице Општинске управе из ст.1-3 овог члана, односно Општинско правобранилаштво, дужне су да мишљење, односно сагласност упуте обрађивачу најкасније у року од пет радних дана од дана пријема захтева.

Рок из става 5. овог члана почиње да тече даном достављања захтева за давање мишљења или сагласности, односно наредног радног дана ако је захтев достављен после 14 часова.

Члан 19.

По прибављању мишљења, односно сагласности из члана 18. овог пословника, обрађивач усклађује садржину акта са ставовима изложеним у тим мишљењима.

У случају да обрађивач не усагласи садржину акта са ставовима Општинског правобранилаштва, односно организационих јединица Општинске управе чије је мишљење тражено, дужан је да то образложи и да добијено мишљење заједно са актом достави Већу.

Члан 20.

Када Веће утврђује предлог општег или појединачног акта после спроведене јавне расправе, обрађивач је дужан да уз нацрт акта Већу достави извештај о спроведеној јавној расправи са образложењем разлога због којих није прихватио одређене примедбе и сугестије.

Члан 21.

Амандмане које подноси Веће на предлог одлуке чији је предлагач Веће, обрађивач припрема у облику у коме га усваја Скупштина.

Амандмане из става 1. овог члана Веће доставља Скупштини са предлогом да их разматра као саставни део предлога одлуке на који се односе.

Члан 22.

О амандманима које подносе други предлагачи на предлог одлуке чији је предлагач Веће, Веће се изјашњава прихватањем или не прихватањем амандмана и о томе обавештава Скупштину.

О амандманима које подносе други предлагачи на предлог одлуке чији предлагач није Веће, Веће даје мишљење Скупштини.

Члан 23.

Ако за разматрање појединих аката или материјала постоји неодложна потреба, односно ако би разматрање тог акта или материјала у утврђеним роковима имало или могло имати штетне последице по интересе грађана, привредних субјеката, установа или других органа и организација у Општини, односно обављање послова из делокруга организационе јединице Општинске управе, такав акт односно материјал припрема се по **хитном поступку**.

Члан 24.

Организационе јединице Општинске управе из члана 18. овог пословника и Општинско правобранилаштво дужни су да мишљење о акту односно материјалу који се припрема по хитном поступку дају наредног радног дана од дана његовог достављања, с тим да се рок рачуна на начин утврђен у члану 18. овог пословника.

Материјали који се припремају на начин утврђен овим чланом морају имати ознаку "хитно", а разлози хитности морају бити посебно образложени.

Члан 25.

Надлежна служба евидентира све приспеле материјале и проверава да ли је материјал припремљен у складу са одредбама овог пословника.

Уколико материјал није припремљен у складу са овим пословником, надлежна служба ће у року од три дана од дана пријема материјала,обавестити о томе обрађивача и вратити материјал ради исправке.

Уколико обађивач не прихвати разлоге из којих је надлежна служба вратила материјал, обавестиће о томе начелника Општинске управе, који даје коначну оцену подобности материјала за разматрање на седници Већа.

Члан 26.

Надлежна служба доставља председнику Већа извештај о свим приспелим материјалима подобним за разматрање, ради утврђивања предлога дневног реда.

***2. Сазивање седнице и дневни ред***

Члан 27.

Председник Већа сазива седницу Већа, по правилу, писаним путем, предлаже дневни ред и председава седницом.

У случају одсуства или спречености председника Већа, седницу може сазвати и њоме председавати, по овлашћењу председника Већа, заменик председника општине или други члан Већа кога одреди председник Већа.

Изузетно, седнице Већа се могу сазвати и одржати телефонским путем када разлози хитности то налажу.

Члан 28.

Седница Већа сазива се најкасније 3 дана пре њеног одржавања.

Седница се може сазвати и у краћем року, када за то постоје оправдани разлози.

Уз позив за седницу, члановима Већа доставља се предлог дневног реда, записник са претходне седнице, материјали за разматрање и одлучивање.

Члан 29.

Председник Већа одређује коме се упућује позив са материјалом за седницу.

На седницу Већа обавезно се позивају начелник општинске управе и известиоци о појединим тачкама дневног реда.

На седницу Већа позивају се по потреби председник Скупштине општине, секретар Скупштине општине и помоћници председника општине.

Члан 30.

Предлог дневног реда може се допунити на седници и материјал уз такав предлог уручити на самој седници, само када се ради о питањима о којима треба одлучити по хитном поступку, у складу са овим пословником.

Оправданост ових разлога дужан је да образложи представник обрађивача.

***3. Одржавање, ток седнице и одлучивање***

Члан 31.

Веће ради и одлучује на седници којој присуствује већина чланова Већа.

Члан 32

У раду Већа, по позиву, учествују без права одлучивања, начелник општинске управе руководећи радници као обрађивачи предмета организационих јединица Општинске управе и представници предузећа, односно јавних служби чији је оснивач Општина, као и представници месних заједница, удружења грађана и других организација заинтересованих за питања о којима се на седници расправља.

Члан 33.

Председник Већа отвара седницу и приступа утврђивању дневног реда.

Пре усвајања дневног реда, члан Већа има право да предложи измене и допуне дневног реда.

По утврђивању дневног реда, приступа се усвајању записника са претходне седнице.

Члан Већа има право да стави примедбе на записник, о којима одлучује Веће приликом усвајања записника.

Члан 34.

Разматрање и одлучивање на седници Већа врши се по тачкама утврђеног дневног реда.

Пре почетка расправе, представник обрађивача даје кратко образложење материјала који се разматра, ако председник Већа оцени да је то потребно.

Претрес се отвара о свакој тачки дневног реда о којој се расправља и одлучује у редовном поступку. Сваки члан већа има право на три минута расправе поводом једне тачке дневног реда.

Члан 35.

О предлозима за измену и допуну акта датим на седници, односно о питањима која поставе чланови Већа у вези са материјалом који је на дневном реду, изјашњава се представник обрађивача.

Члан 36.

Веће одлучује већином гласова присутних чланова, ако законом или Статутом за поједина питања није предвиђена друга већина.

Члан 37.

На седници Већа води се записник.

У записник се уносе: име председавајућег седницом када не председава председник Већа, имена одсутних чланова Већа, имена лица која по позиву учествују на седнци, дневни ред седнице, питања која су разматрана на седници и закључци донети по тим питањима, као и издвојено мишљење члана Већа који то затражи.

О вођењу и чувању записника стара се надлежна служба.

Записник потписују председавајући седницом и овлашћено лице надлежне службe.

***5. Хитан поступак***

Члан 38.

Када постоје посебни разлози хитности, председник Већа,чланови Већа и обрађивачи могу предложити разматрање појединог питања или акта по хитном поступку, с тим да су дужни да наведу и образложе разлоге за хитан поступак.

***6. Постављење и разрешење начелника и заменика начелника Општинске управ***е

Члан 39.

Веће поставља начелника Општинске управе (у даљем тексту: начелник) на основу јавног огласа, на пет година.

Начелник ступа на положај даном доношења решења о постављењу на положај.

Члан 40.

Веће може разрешити начелника на његов лични захтев или по предлогу за разрешење поднетом у складу са Статутом Општине.

Веће је дужно да одлучи о захтеву, односно предлогу за разрешење начелника у року од 15 дана од дана достављања захтева, односно предлога Већу.

Члан 41.

Поступак постављења и разрешења начелника и заменика начелника Општинске управе се спроводи у складу са важећим законским прописима.

**IV АКТИ ВЕЋА**

Члан 42.

Веће доноси: решење, закључак, мишљење, препоруку, план и програм.

Веће може донети одлуку или други пропис само када је на то овлашћено законом или Статутом.

Акт који доноси Веће потписује председник Већа, односно председавајући седницом на којој је акт донет.

Члан 43.

Председавајући седницом потписује изворник акта.

Изворник потписан од стране председавајућег седницом и оверен печатом Већа чува се у документацији коју води надлежна служба.

О изради изворника аката и њихових отправака, достављању субјектима на које се односе, чувању изворника аката и њиховој евиденцији и објављивању, стара се надлежно одељење.

Члан 44.

Општи акти које доносе Веће објављују се у „Службеном листу“ општине Сента.

О објављивању аката из члана 42. став 1. овог пословника одлучује Веће.

**V ЈАВНОСТ РАДА**

Члан 45.

Јавност рада Већа обезбеђује се нарочито:

* обавештавањем јавности о раду и донетим актима (обавештење о времену и месту одржавања седнице Већа са предлогом дневног реда);
* обезбеђивањем услова за изјашњавање грађана о раду Већа;
* учешћем грађана и/или стручне јавности у поступку припреме и доношења појединих одлука и других аката чији је предлагач, односно доносилац Веће у складу са Одлуком о јавним расправама.

Члан 46.

Веће обавештава јавност о свом раду и донетим актима, као и о значајнијим питањима која разматра или ће разматрати – давањем саопштења за јавност, одржавањем конференција за штампу, давањем интервјуа, објављивањем информација путем интернета и на други погодан начин.

Приликом разматрања важнијих питања, Веће на седници одређује начин на који ће о томе бити обавештена јавност.

**VI ПРЕЛАЗНЕ И ЗАВРШНЕ ОДРЕДБЕ**

Члан 47.

Даном ступања на снагу овог пословника престаје да важи Пословник о раду Општинског већа општине Сента („Службени лист„ општине Сента 1/2009).

Члан 48.

Овај пословник ступа на снагу даном доношења и објављује се у „Службеном листу општине Сент“а.

Председник Општинског Већа

Рудолф Цегледи, дипл.инг.грађ. с.р.

Република Србија

Аутономна Покрајина Војводина

Општина Сента

Општинско веће

Број: 020-26/2023-III

Дана: 21.03.2023.године

С Е Н Т А